Fico, Robert, predseda vlády SR (2024-09-26):
Ďakujem pekne, vážený pán poslanec, za otázku, pán podpredseda, rovnako ďakujem za pomoc, pokiaľ ide o čítanie ľudí, ktorí sú ospravedlnení. Najskôr vás všetkých pozdravujem, pretože to je moje prvé vystúpenie v Národnej rade po tej nešťastnej udalosti z 15. mája a ďakujem za všetky prejavy podpory a solidarity, ktoré ste mi prejavovali. (Potlesk.) Trošku to možno odľahčím, ak dovolíte, ale v tejto budove a v tejto miestnosti som strávil pomerne veľa času v rámci mojej politickej kariéry, ale už pri vstupe dnes do tejto budovy som cítil obrovské napätie. Možno keby som mal tie virgule, tak sa asi pokrútia ako paragrafy, a preto mi dovoľte, aby som maximálne vo vecnej atmosfére odpovedal na otázku, ktorú postavil pán poslanec Mažgút. Pán poslanec, ja si vôbec nemyslím, že tu ide iba o knihy, alebo že by tu napríklad išlo o to, či poslanci Národnej rady alebo členovia vlády majú mať zmrazené platy. Dobre vieme, že objem konsolidácie je určený 2,7 mld. eur a tieto položky, či už ide o knihy alebo ide o zmrazovanie platov, tvoria absolútne zanedbateľnú časť z tejto sumy. Čo ja považujem za najpodstatnejšie povedať v tejto miestnosti, je to, že bez ohľadu na to, či sedíte vo vládnych laviciach alebo sedíte v opozičných laviciach, je tu zhoda, že konsolidovať musíme. Tu nie je dnes spor o tom, že my sme si vymysleli konsolidáciu a opozícia s ňou nesúhlasí. Tu je spor o to, akú má mať podobu táto konsolidácia, čo má byť základným zdrojom tých 2,7 mld. eur, ktoré tu dnes máme. Preto sa obraciam na poslancov vládnej koalície, vy sa pozerajte každému priamo do očí. To, čo teraz robíme, to nie je niečo, čo sme si my sami spôsobili. Je predsa všeobecne známe, že v roku 2020, keď došlo k výmene vlád po parlamentných voľbách, verejné financie, pokiaľ ide o deficit a pokiaľ ide o výšku verejného dlhu, boli odovzdané v perfektnom zdravom stave. Potom boli tri roky inej vládnej koalície, tí, čo dnes sedia vo vládnych laviciach, sedeli v opozičných laviciach a nemali možnosť ovplyvňovať hospodárenie vtedajšieho vládneho kabinetu, ktorý mal pomerne v krátkom čase až troch svojich vlastných predsedov. Prosím, uvedomme si, čo sa v tých rokoch 2020 – 2023 dialo a kde vlastne vznikla tá suma, o ktorej dnes hovoríme, 2,7 mld. eur. Prednedávnom navštívil rokovanie vlády Slovenskej republiky predseda NKÚ, ktorý bol zvolený predovšetkým hlasmi súčasnej vládnej koalície, ktorý konštatoval hrôzostrašné veci pokiaľ ide o zistenia, ako sa nakladalo s finančnými prostriedkami počas covidu. Predovšetkým neuveriteľné predražené nákupy zdravotníckeho materiálu, za povšimnutie stojí predovšetkým informácia, dobre teraz počúvajte, v roku 2022 Slovensko už nepotrebovalo žiadne vakcíny, napriek tomu nakúpilo za 160 mil. eur 5,8 mil. kusov a na konci roku 2022 sme mali v sklade 6,1 mil. kusov vakcín, ktoré sme, samozrejme, na nič nepotrebovali. Ja som si veľmi pozorne prečítal vystúpenie pána poslanca zo SaS, pána doktora Szalaya, pretože hovoril o napríklad MOM-kách, tak som si to konfrontoval so zisteniami NKÚ a pán poslanec hovoril absolútnu pravdu. Tu jednoducho niekto získal obrovský majetok. Takže ak dnes hovoríme o tom, že treba konsolidovať sumu 2,7 mld. eur, tak to nejako vzniklo, preto vy sa nemáte za čo hanbiť. My napravujeme to, čo spôsobila predchádzajúca vládna koalícia a musíme to urobiť, pretože je to vec aj našej zodpovednosti, predvídateľnosti a dôveryhodnosti ako finančného partnera na medzinárodných trhoch. Čiže teraz knihy alebo platy, to sú marginálne veci, ktoré vôbec... (Prerušenie vystúpenia časomerom.)